Broj: 711-I-233-P-348-19/21-02-8

Zagreb, 8. siječnja 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Tonia Juranića, općinskog načelnika Općine Baška,** na 110. sjednici, održanoj 8. siječnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Tonia Juranića, općinskog načelnika Općine Baška, neće se pokrenuti, s obzirom** **da u postupku redovite provjere podataka iz izvješća o imovinskom stanju dužnosnika podnesenih dana 10. srpnja 2017.g., 6. listopada 2018.g., 31. prosinca 2019.g. i 30. travnja 2020.g. nije utvrđen nesklad odnosno nerazmjer između imovine prijavljene u podnesenim izvješćima o imovinskom stanju i stanja imovine dužnosnika kako proizlazi iz podataka pribavljenih od nadležnih tijela, i to u dijelu podataka o primanjima na mjesečnoj razini od dužnosti za koju se podnosi izvješće o imovinskom stanju, o ostalim prihodima, o obvezama i o pokretninama koje se upisuju u javni registar.**

Obrazloženje

Povjerenstvo je dana 3. prosinca 2019.g. zaprimilo anonimnu prijavu podnesenu protiv dužnosnika Tonia Juranića, općinskog načelnika Općine Baška, povodom koje je otvoren predmet broj: P-348/19.

U prijavi se u bitnom ukazuje na nesklad između prihoda i rashoda dužnosnika Tonia Juranića. Podnositelj prijave nadalje navodi da navedeni dužnosnik uz prihode od 12.498,49 kn na čudan način pozajmljuje novac od privatnih osoba bez rokova vraćanja, kamata i anuiteta, a uz navedeno podigao je i kredit te mu dugovi ukupno iznose 186.000,00 eura. U prijavi se nadalje navodi da dužnosnikov stan u Zagrebu i automobili vrijede više od 220.000,00 eura, a iz izvješća o imovinskom stanju proizlazi dužnosnik ne ostvaruje plaću kod drugog poslodavca kao ni ostale prihode.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Toni Juranić obnaša dužnost općinskog načelnika Općine Baška, počevši od 9. lipnja 2017.g. te da je istu dužnost obnašao i u prethodnom mandatu od 2013.-2017. Dužnosnik Toni Juranić je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Stavkom 3. istog članka propisano je da su dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Istim člankom stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, dok je stavkom 7. propisano da podaci o stečenoj imovini obuhvaćaju, između ostaloga, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku, zatim o primicima koji se ne smatraju dohotkom i primicima na koje se ne plaća porez na dohodak, kao i podatke o dugovima, preuzetim jamstvima i ostalim obvezama.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 22. ZSSI-a propisano je da provjera podataka iz podnesenih izvješća o imovinskom dužnosnika stanju može prethodna (administrativna) i redovita provjera.

Člankom 24. stavkom 1. ZSSI-a propisano je da redovita provjera podataka predstavlja provjeru podataka iz članka 8. i 9. toga Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člancima 26. i 27. istog Zakona propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podatka utvrdi nesklad, odnosno nerazmjer između prijavljene imovine iz podnesenog izvješća o imovinskom stanju dužnosnika i stanja imovine dužnosnika kako proizlazi iz podataka pribavljenih od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a izvršilo uvid u izvješća o imovinskom stanju dužnosnika Tonia Juranića te utvrdilo da je navedeni dužnosnik podnio izvješće o imovinskom stanju dužnosnika dana 24. lipnja 2013.g. (dva izvješća), 20. studenoga 2014.g., 10. srpnja 2017.g., 6. listopada 2018.g., 31. prosinca 2019.g. te 30. travnja 2020.g.

Povjerenstvo nadalje ukazuje da je na 203. sjednici, održanoj 20. prosinca 2017.g., donijelo odluku kojom je utvrđeno da je dužnosnik Toni Juranić, općinski načelnik Općine Baška, propustom navođenja podataka u izvješću o imovinskom stanju podnesenom 20. studenoga 2014.g., povodom bitne promjene u imovini dužnosnika tijekom 2014.g. u dijelu koji se odnosi na primitak novčane pozajmice u iznosu od 50.000,00 eur-a i primitak dara od dužnosnikove majke u iznosu od 20.000,00 eur-a tijekom 2014.g., počinio povredu članka 8. i 9. ZSSI-a te mu je za utvrđenu povredu izrečena sankcija u iznosu od 12.000,00 kn.

U postupku koji je prethodio donošenju gore navedene odluke od 20. prosinca 2017.g., Povjerenstvo je utvrdilo da je dužnosnik Toni Juranić dana 20. studenoga 2014.g. podnio izvješće povodom bitne promjene u imovni u kojem je naveo da je, pored nekretnina iz prethodnog izvješća, u međuvremenu stekao stan u Zagrebu površine 113.27 m2, osobno vlasništvo, tržišne vrijednosti 1.570.300,00 kn, a kao izvor stjecanja naveo je primitke od nesamostalnog rada, osiguranja, zaduženjem kod banke (kredit), prodajom imovine, novčanom pozajmicom te na neki drugi način. Dužnosnik je u istom izvješću naveo da mu mjesečna neto plaća za obnašanje navedene dužnosti iznosi 11.867,16 kn odnosno 149.641,26 kn neto na godišnjoj razini te da ne stječe dohodak po drugoj osnovi. U rubrici „Popis obveza dužnosnika: krediti – pozajmice – dugovanja – jamstva i dr.“ dužnosnik je naveo stambeni kredit u iznosu od 65.000,00 eur-a kod Erste & Steiermaerkische banke d.d., s godinom zaduženja 2014.g. i rokom vraćanja do 2028.g., a u rubrici „Popis novčane kunske ili devizne štednje (ako premašuje jednogodišnji iznos prihoda)“ naveden je iznos od 25.840,00 kn, osobno vlasništvo, stečeno od nesamostalnog rada (plaća) i iznos od 8.240,30 kn, osobno vlasništvo, stečeno od nesamostalnog rada (plaća).

Povjerenstvo je u postupku redovite provjere utvrdilo nesklad između prijavljenih podataka i prikupljenih podataka s obzirom da je dužnosnik u prethodno podnesenom izvješću o imovinskom stanju od 24. lipnja 2013.g. naveo štednju u iznosu od 78.150,00 eur-a, a iz izvješća podnesenog 20. studenog 2014.g. proizlazi da je dužnosnik kupio stan u vrijednosti od 1.570.300,00 kn, pri čemu je u istom izvješću naveo kreditno zaduženje kod poslovne banke u iznosu od 65.000,00 eur-a. S obzirom da zbrojeni iznos štednje i iznos s naslova kreditnog zaduženja ukupno iznosi 143.150,00 eur-a, u kunskoj protuvrijednosti oko 1.096.529,00 kuna, dok vrijednost kupljenog stana iznosi 1.570.300,00 kuna, preračunato oko 205.000,00 eur-a po tadašnjoj srednjoj vrijednost tečaja, utvrđeno je kako dužnosnik u podnesenim izvješćima nije naveo iznos i izvor sredstava iz kojih bi proizlazila razlika do vrijednosti kupljenog stana.

Stoga je dužnosnik zaključkom Broj: 711-I-1603-IK-2014/17-02-17 od 11. listopada 2017.g. pozvan da u roku od 15 dana od dana primitka toga zaključka dostavi Povjerenstvu očitovanje s potrebnim dokazima o neskladu između prijavljene imovine iz izvješća o imovinskom stanju dužnosnika i stanja imovine utvrđene u postupku redovite provjere.

Dužnosnik je u dostavljenom očitovanju na navedeni zaključak naveo kako je sredstva za kupnju stana stekao pozajmicom od ………. ………... iz Graza u iznosu od 50.000,00 eur-a te mu je dodatni iznos od 20.000,00 eura darovala majka.

S obzirom da dužnosnik podatke o navedenoj pozajmici i darovanju nije naveo u podnesenom izvješću o imovinskom stanju Povjerenstvo je protiv dužnosnika Tonia Juranića pokrenulo postupak te donijelo odluku kojom je utvrdilo povredu članka 8. i 9. ZSSI- a te dužnosniku izreklo sankciju.

Povjerenstvo u opisanim okolnostima primjenjuje načelo *ne bis in idem*, sukladno kojem se protiv nikoga ne može ponovo voditi postupak zbog povrede zakona, radi koje je već pravomoćnom odlukom nadležnog tijela oslobođen ili proglašen krivim te sukladno kojem nitko ne može ponovo biti sankcioniran od nadležnog tijela za povredu zakona za koju mu je isto tijelo već izreklo sankciju.

Slijedom navedenoga, nisu ispunjene pretpostavke za ponovno provođenje redovite provjere i vođenje postupka vezano za izvješća o imovinskom stanju podnesena dana 24. lipnja 2013.g. i 20. studenoga 2014.g.

Uvidom u kasnije podnesena izvješća o imovinskom stanju utvrđeno je da je dužnosnik u izvješću podnesenom 10. srpnja 2017.g. naveo iznos plaće koju prima za obnašanje dužnosti općinskog načelnika Općine Baška u neto mjesečnom iznosu od 12.448,34 kn, u izvješću podnesenom 6. listopada 2018.g. naveden je iznos neto mjesečne plaće od 12.498,49 kn, u izvješću od 31. prosinca 2019.g. naveden je iznos neto mjesečne plaće od 12.599,48 kn, dok je izvješću od 30. travnja 2020.g. dužnosnik naveo iznos neto mjesečne plaće od 12.647,48 kn. U svim navedenim izvješćima o imovinskom stanju dužnosnik je naveo da ne ostvaruje plaću kod drugog poslodavca te da ne ostvaruje ostale prihode.

Nadalje je utvrđeno je da je dužnosnik u izvješću podnesenom 6. listopada 2018. naveo stjecanje nove pokretnine, osobnog automobila Renault Captur, god. proizvodnje 2018., vrijednosti 163.300,00 kuna te je kao način stjecanja naveo novčanu pozajmicu. U istom izvješću dužnosnik je naveo pozajmice od ……. ……… i dar od majke koje su utrošene za kupnju nekretnine – stana u Zagrebu, a što je propustio navesti u ranijim izvješćima i za koji propust je dužnosniku već izrečena sankcija u predmetu broj: P-352/16. U istom izvješću o imovinskom stanju dužnosnik je naveo još jednu pozajmicu od iste osobe stečenu u 2018.g., u iznosu od 22.000,00 eura što odgovara vrijednosti kupljenog automobila iz čega proizlazi da je pozajmica i utrošena za navedenu svrhu.

 U postupku redovite provjere navedenih podataka Povjerenstvo je izvršilo uvid u Informatički sustav Porezne uprave te utvrdilo da je dužnosnik u podnesenim izvješćima o imovinskom stanju od 10. srpnja 2017.g., 6. listopada 2018.g., 31. prosinca 2019.g. i 30. travnja 2020.g. naveo točan iznos plaće koju prima za obnašanje dužnosti općinskog načelnika Općine Baška, kao i da ne ostvaruje prihode po drugoj osnovi.

Povjerenstvo je nadalje izvršilo neposredni uvid u evidenciju vozila Ministarstva unutarnjih poslova te utvrdilo da je dužnosnik 19. rujna 2018.g. stekao vozilo Renault Captur, model 1,5 DCI, snage 81, god. proizvodnje 2018. koje je pravovremeno prijavio u izvješću o imovinskom stanju podnesenom 6. listopada 2018.g. u kojem je ujedno naveo i podatke o pozajmici kojom je kupljeno navedeno vozilo.

Slijedom navedenoga, Povjerenstvo nije utvrdilo nesklad odnosno nerazmjer između imovine prijavljene u izvješćima o imovinskom stanju podnesenim 10. srpnja 2017.g., 6. listopada 2018.g., 31. prosinca 2019.g. i 30. travnja 2020.g. i stanja imovine dužnosnika kako proizlazi iz podataka pribavljenih od nadležnih tijela, i to u dijelu podataka koji se odnose na primanja na mjesečnoj razini od dužnosti za koju se podnosi izvješće o imovinskom stanju, zatim na podatke o ostalim prihodima, podatke o obvezama i podatke o pokretninama koje se upisuju u javni registar.

Slijedom svega navedenog, Povjerenstvo je donijelo odluku kao u izreci.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Toni Juranić, elektroničkom dostavom
2. Objava na internetskoj stranici Povjerenstva
3. Pismohrana